अहमदाबाद: देशद्रोह के एक मामले में एक अदालत ने शुक्रवार को पाटीदार नेता हार्दिक पटेल के खिलाफ आरोप तय करने की प्रक्रिया अगले महीने के लिए टाल दी. हार्दिक के वकीलों ने अदालत से सुनवाई टालने का अनुरोध किया, क्योंकि मामले से आरोपमुक्त करने की मांग वाला उनका आवेदन गुजरात उच्च न्यायालय के सामने लंबित है. पाटीदार आरक्षण आंदोलन के नेता अदालत के पिछले महीने के निर्देश के अनुसार शुक्रवार को शहर की सत्र अदालत में मौजूद थे. हार्दिक के वकीलों ने स्थगनादेश की मांग करते हुए कहा कि उच्च न्यायालय नौ अक्तूबर को उनकी याचिका पर अंतिम सुनवाई करेगा.